**Eesti Rahvusraamatukogu kirjastamispõhimõtted**

Kirjastamistegevus aitab kaasa Eesti Rahvusraamatukogu seaduses määratletud **ülesannete täitmisel**, et toimida

1) rahvusraamatukoguna,

2) parlamendiraamatukoguna,

3) raamatukogunduse arenduskeskusena.

Eesti Rahvusraamatukogu lähtub kirjastamispõhimõtetes järgmistest eesmärkidest:

Kirjastustegevuse esmane eesmärk on Eesti Rahvusraamatukogu kogude ja nendega seotud uurimistööde tutvustamine, samuti Eesti kultuurilugu käsitlevate uurimuste avaldamine.

Parlamendiraamatukogu ülesannete täitmiseks kirjastab Rahvusraamatukogu koostöös Riigikogu Kantseleiga parlamendi väljaandeid.

Raamatukogunduse ja infotegevuse arenduskeskusena, s.o valdkonna edendamiseks, eestikeelse terminoloogia arendamiseks, ning oma rolli täitmiseks ülikoolide ja riigi partnerina infoteaduste arendamisel kirjastatakse raamatukogundus- ja infoteaduse alaseid väljaandeid.

Jätkväljaannetena avaldatakse erialaajakirja „Raamatukogu“ ning Eesti Rahvusraamatukogu toimetisi, mis jagunevad A ja B seeriaks ning milles avaldatakse eelretsenseeritud teaduslikke uurimusi. Toimetiste A seeria (Raamat ja aeg) käsitleb kirjakultuuri ajalugu, B seeria (Informatsioon ja ühiskond) tänapäeva raamatukogunduse ja kommunikatsiooni teoreetilisi küsimusi. Sisulisi otsuseid publikatsioonide kohta langetab kummagi sarja kolleegium.

**Väljaande avaldamise kriteeriumid**

Väljaannete avaldamise kriteeriumiks on nende sisuline tase, populaarse suunitlusega trükiste puhul ka nende aktuaalsus. Konkreetse teose publitseerimise otsustab kirjastusnõukogu, tuginedes vajadusel retsensentide hinnangutele.

**Kirjastustoodangu sihtrühmad ja kättesaadavus**

Rahvusraamatukogu kirjastuse väljaanded on suunatud ennekõike raamatukogu- ja infotöötajatele, humanitaar- ja sotsiaalteadlastele, üliõpilastele, kultuuriloo huvilistele ja laiemale intellektuaalsete huvidega elanikkonnale.

Kirjastuse ülesanne on, et Eesti Rahvusraamatukogu väljaanded jõuaksid sihtrühmadeni, oleksid kättesaadavad Eesti ja rahvusvahelistes levipunktides ning info väljaannete kohta leviks turundus- ja kommunikatsioonikanalites.

**Hinnapoliitika**

Kirjastus hoiab väljaannete hinna võimalikult madala, taotledes lisarahastust fondidest. Ajakirja “Raamatukogu” rahastatakse koos Eesti Raamatukoguhoidjate Ühinguga.

**Kirjastusnõukogu ülesanded on sätestatud Eesti Rahvusraamatukogu kirjastusnõukogu põhimäärusega.**